DEREK PRINCE'I TEENISTUS Rist minu elus-osa 3/4
Jätkame teemaga "Rist minu elus".
See teema on võetud peamiselt Galaatlaste kirjast ja
eelmisel korral selgitasin, et risti juures on kaks peamist aspekti:
mida rist teeb meie jaoks - millest tihti vaimustume
ja millest paljud jutlustavad, kuid teine külg on,
mida rist peaks tegema me sees - see pole paljudele sugugi nii põnev.
Sellest räägitakse palju vähem.
Galaatlaste kirjas ei tooda välja ainult probleemi,
vaid see annab ka lahenduse.
Lahenduseks on 5-osaline vabastus, mille saame risti läbi.
Eelmisel korral vaatasime kahte esimest vabastust:
Gl 1:4 "..et meid välja kiskuda praegusest kurjuse ajastust."
Kes mäletab, millest meid järgmisena vabastati?
Seadusest. See šokeeris mõnda teist.
Ütlen veelkord, ma ei räägi ühiskondlikest seadustest,
riigiseadustest - räägin vaid seadusest,
mille abil saada õigeks Jumala ees.
Uus Testament õpetab mõningate eranditega,
et kristlased peaksid olema seadusekuulekad inimesed.
Ainus erand on, kui riigiseadus läheb vastuollu Jumala seadustega,
sel juhul me kohustus Jumala ees on esmatähtis.
Vaatame sel korral veel kolme vabastust.
Järgmine vabastus on järgnevas salmis,
Galaatlastele 2:19-20 ütleb Paulus: "..olen ühes Kristusega risti löödud;
nüüd ei ela enam mina, vaid Kristus elab minus.
Ja mida ma nüüd elan ihus, seda ma elan usus Jumala Pojasse,
kes mind on armastanud ja on iseenese loovutanud minu eest."
Jällegi Jeesuse ohver ristil toob meile selle vabastuse.
Millega nendes salmides tegeletakse? Vastuseks võib olla vaid üks täht -
mina (ing - I) - see vana ego. Ego tähendab ladina keeles "mina".
Arvan, et see on sama tähtis vabastus, kui kõik teised.
"Mind" löödi risti koos Kristusega, vanem tõlge ütleb:
ma olen risti löödud, see pole vaid minevikus,
vaid see on mu jätkuv olek: olen jätkuvalt ja jäädavalt
koos Kristusega risti löödud.
Olen jõudnud iseenda jõu lõppu.
Ära kätt tõsta, kuid kui paljudel teist on raskusi
enda jõu lõppu jõudmisega? Mõned on nõus siiski kätt tõstma.
Kes on märganud, et Jumal on pidanud kasutama väga rasket teed,
et jõuaksime enese jõu lõppu.
Me viriseme ja oleme ärritunud ja küsime: Jumal, mis sa minuga teed?
Ta toob sind kohta, kus Gl 2:19 on tõesti tõsi su elus:
mina olen koos Kristusega risti löödud, olen jõudnud enda jõu lõppu.
Olen tegelenud igasuguste inimestega erinevates paikades ja
kohtan paljusid, kes jooksevad oma probleemide eest.
Võib-olla jooksevad oma naise või mehe, pere või mingi probleemi eest.
Kuid avastasin, et tõelise probleemi eest ei saa me ära joosta,
sest võtame selle kaasa, kus tahes oleme - iseenda.
Ainus viis, kuidas sellest probleemist vabaneda, on risti läbi.
Tõlgendaksin seda ütlust kui pääsu isiklikust ambitsioonist,
uhkusest ja enesekesksusest. Ütlen veelkord:
isikliklikust ambitsioonist, uhkusest ja enesekesksusest.
Ütleksin, et need on kõige enam esinevad probleemid
tänapäeva kristlikus teenistuses.
Pean olema ettevaatlik, ei taha olla negatiivne,
kuid arvan, et pole ühtki inimest teenistuses täna,
k.a Derek Prince, ja esmajärgus Derek Prince,
kes ei peaks olema pidevalt valvel nende kolme asja suhtes:
isiklikud ambitsioonid, uhkus ja enesekesksus.
Olen jõudnud järeldusele, et kõik eksivad kristlikus elus
uhkuse läbi.
Uhkus on ainus asi, mille läbi saab saatan meid eksima panna.
Siiski näen hulgaliselt kristlasi sattumas erinevatesse eksimustesse.
Kui mõtled hetke, mis oli esimene patt universumi ajaloos?
Uhkus. Ja see ei toimunud maa peal, vaid taevas.
See toimus igaviku täies valguses ja Jumala aus.
Ehmatav mõte.
Kui uhkus sai sealt läbi murda, siis on see maa peal veelgi lihtsam.
Sündisin ainsa lapsena, mul polnud õdesid-vendi.
Mind õnnistati helge peaga, olin koolis alati edukas, ülikoolis.
Põhimõtteliselt eeldasin, et olen parim ja
elasin selliselt kuni 25. eluaastani.
Üks vend, kellega oleme palju koos teeninud, ütles mulle,
et olin kõige enam enesele lootev inimene, keda teab.
Ma ei tea, kas see on nii, kuid kõik need aastad
enne 25-aastaseks saamist lootsin iseendale.
Teatud piirini sain hästi hakkama.
Siis ilmutas Jumal end mulle ja hakkas mind muutma.
Ta pole seda veel lõpetanud, kuid Ta muutis mind radikaalselt
ühe ööga - pööras mind ringi 180 kraadi.
Sellest ajast saati olen liikunud teises suunas.
Kuid Jumalal on huumorimeel, sest mul polnud aimugi,
mis Tal mu jaoks plaanis oli.
Umbes 4-5 aastat pärast päästetud saamist abiellusin Taani naisega
Jeruusalemmas, kes pidas lastekodu.
Ma sain naisele lisaks ühe päevaga ka kaheksa tütart.
Tüdrukud olid minu jaoks kummaline, kauge inimgrupp.
Raske oleks olnud leida kedagi minust vähem sobivat selleks.
Kogu selle aja - aastaid, on Jumal tegelenud mu enesele lootmisega.
Olen seda tüüpi inimene - kui tekib probleem, siis mõtlen:
mis ma nüüd teen?
Tänu Jumalale, olen õppinud ütlema kohe: see pole oluline,
vaid mis on Jumala lahendus?
Kuid selleni jõudmine on mul võtnud kaua aega.
Vaatame Filiplastele 2:3-4:
"Ega tee midagi kiusu ega
auahnuse pärast, vaid peate alandlikkuses üksteist ülemaks
kui iseennast, nii et ükski ei pea silmas mitte ainult oma,
vaid ka teiste kasu."
See on otsene vastand enesekesksusele -
et midagi ei tehtaks kiusu või auahnuse pärast.
Huvitav, kui palju asju lõppeks koguduses, kui seda järgitaks.
Kui suur osa teenimistööst
on motiveeritud isiklikest ambitsioonidest!
Kui paljud teenistused rajatakse kellegi soovile omada suurimat!
Ei taha kritiseerida, kuid see on probleem,
mis minu arvates rikub koguduse elu ja
sellega peab tegelema.
Ainus viis selleks on rist, teist teed pole.
Teine variant on kirjas Fl 2 kahes eelmises salmis:
"Kui nüüd on mingisugune julgustus Kristuses,
kui mingisugune armastuse lohutus, kui mingisugune Vaimu osadus,
kui mingisugune südamlikkus ja kaastunne.."
Imelised asjad, mida kõik armastame, kuid need ei sobi kokku isekusega.
Edasi: "Siis tehke mu rõõm täielikuks sellega,
et te mõtlete ühtmoodi, et teil on sama armastus,
et olete üksmeelsed ja ühtviisi mõtlejad."
Siin on kaks vastandit: salmid 1-2 meeldivad kõigile,
kuid väga tihti kogeme iseendas ja teistes salme 3-4.
Kui tuleme risti juurde ja võtame vastu Jumala otsuse "mina" üle,
ainult siis leiame lahenduse sellele probleemile -
teist lahendust peale risti pole.
2 Timoteose 3 on väga elav pilt inimloomusest ja -käitumisest
lõpuaegadel.
Paulus loetleb 18 konkreetset eetilist ja moraalset viga.
Kui neid loen, kutsun teid üles mõtlema,
kui paljud neist tänapäeva kultuuris silma torkavad.
Olles elanud üle 70 aasta, võin päris kaugele tagasi vaadata.
Kasvasin üles Suurbritannias kahe maailmasõja vahel ja
pean ütlema, et Suurbritannias, kuigi see polnud kristlik maa,
oli seadusekuulekas rahvas.
Kui räägin tänapäeva Briti noortega, kuidas elu tol ajal oli,
ei suuda nad uskuda, et räägin tõtt.
Käisin ka esimest korda Rootsis teenimas 1947. aastal ja
Rootsi oli minu jaoks kõige jumalakartlikum maa -
võisid seda tajuda tänavatel, inimesed seisid kiriku uste taga
pühapäeviti järjekorras, et sisse saada.
Inimesed olid ausad ja sõnapidajad.
Olin Rootsis 1984. aastal ja mind küsitles noor rootsi ajakirjanik.
Ta küsis mu päritolu kohta. Kui rääkisin talle,
mida olin tol ajal Rootsis kogenud, ei suutnud ta uskuda,
et kirjeldasin talle ta enda maad.
Nii kiire ja radikaalne oli olnud moraalne ja eetiline muutus Rootsis.
Siia tulin esmalt 1967. aastal ja see oli rahulik koht -
ei väida, et kõik olid kristlased, kuid see tundus nagu koht,
kuhu tahaksid oma probleemide eest varjule tulla.
Kas seda võiks täna öelda?
Miski on kõikjal maailmas tohutul kiirusel toimumas,
suudame vaevu muutuste kiirusega harjuda.
Seda kirjeldatakse siin 2 Timoteose 3.
Mulle meeldib Piibli juures see, et see räägib asjadest, nagu nad on -
see pole sentimentaalne, ei unista ega oleta.
Ta tõotused on tõde, kuid ka hoiatused on tõde.
Paulus ütleb: "Aga see olgu sul teada,
et viimseil päevil tuleb raskeid aegu."
Viidetes ütleb "raskete aegade" kohta stressirohked ajad.
Jällegi huvitav, sest 40 a tagasi ei räägitud palju stressist.
Tänapäeval kuuleb arstidelt pidevalt, et oled stressis.
Erakordne muutus on toimunud viimase 50 aasta jooksul.
Vaatame raskete aegade põhjust. Selleks pole tuumapomm -
probleemi põhjus on inimeste sees, seal saab kõik alguse.
"Siis on inimesi, kes on enesearmastajad, rahaahned,
kelkijad, ülbed, teotajad, sõnakuulmatud vanemaile, tänamatud,
nurjatud, halastamatud, leppimatud, laimajad, ohjeldamatud, jõhkrad,
hea põlgajad, reetlikud, tormakad, upsakad,
rohkem lõbu- kui jumalaarmastajad.."
Paljud neist tunnustest on silmnähtavad tänapäeva kultuuris -
ja mitte vaid ühe rahva keskel, vaid paljude rahvaste keskel üle maailma.
Tahan rõhutada probleemi põhjust esimeses lauses -
inimesed on enesearmastajad.
Enesearmastus toob esile kõik need teised probleemid.
Võid öelda, et inimesed pole ju kirikuskäijad, kristlased.
Aga Paulus ei ütle seda, vaid järgmises salmis ütleb:
"Kel on küll jumalakartuse nägu.."
Paulus ei kasutaks iialgi sõna "jumalakartus"
mittekristliku religiooni kohta.
Nad olid mingit tüüpi kristlased,
kuid salgasid selle väge. Mis väge nad salgasid?
Väge, mis muudab isekaid inimesi.
Sellest Paulus räägibki.
Kristlasel on lihtne olla lugupidav, hoiduda narkootikumidest, alkoholist
jm välistest pattudest, maksta oma laenu, sõita hea autoga,
mitte rikkuda liikluseeskirju, kuid ikka olla väga enesekeskne inimene.
Kas pole nii?
Sellisel inimesel on jumalakartuse nägu, kuid salgab selle väge,
mis inimesi radikaalselt muudab.
Kuni selle "minaga" ei tegelda, ei ole me radikaalselt muudetud.
Teate, mis "radikaalne" tähendab? Tuleb ladina sõnast "radix" - juur.
Radikaalne on see, mis pürgib juurteni.
Niimoodi tutvustas Ristija Johannes evangeeliumi, ta ütles:
"Kirves on juba pandud puude juurte külge. Iga puu nüüd,
mis ei kanna head vilja, raiutakse maha ja visatakse tulle."
Evangeelium on radikaalseim sõnum, mis inimestele toodud,
see tegeleb asja juurega. Ja juureks on isekus -
enese elu, enesearmastus.
Ainus kirves, mis selle juure välja raiub, on rist.
60ndatel hakkasin teenima vabastusteenistuses ja
hakkasin tegelema väliste pattudega.
Kes vajasid vabastust nikotiinist, alkoholist, narkootikumidest.
Varsti mõistsin, et tegelesin vaid väikeste okstega,
mis kasvasid suurematel okstel.
Üks nn suurem oks oli pettumus - iga sõltuvus tuleneb pettumusest,
ja kui ei tegelda pettumusega, ei saa lahendada sõltuvuse probleemi.
Siis mõistsin, et tegelen ikka okstega, kuid tüveni pole jõudnud.
Võid palju oksi maha raiuda, kuid puu kasvab ikka edasi,
ja kasvatab uusi oksi.
Lõpuks näitas Jumal mulle, et pean tegelema juurega ja
juureks on enesearmastus - isekus, enesekesksus.
Kuni sellega ei tegelda, ei saa me osa evangeeliumi hüvedest,
mis Jumalal varuks on.
"Mina" ja Kristuse loomus on vastandid.
Peame laskma "enesel" surra ja Kristuse loomusel sisse tulla ja
võtta "enese" koha.
Tahan öelda, et võta asja reaalselt,
ära oma vaimulikkust üle hinda.
Ei taha kellelegi hukkamõistu tekitada, sest Jumal on armuline,
halastav, kannatlik - Ta tegeleb meiega edasi.
Kuid ära peta end, et oled vaimselt kaugemal kui arvad.
Vaata, palju "iseennast" ikka veel su elus valitseb,
sest see annab sulle vastuse.
Matteuse 16 toob Jeesus ära Tema järgimise reeglid.
Panid tähele, ütlesin reeglid - peaksin eelneva tõttu ilmselt
ütlema: esimesed sammud, mis pead tegema.
Mt 16:24-25 "Siis Jeesus ütles oma jüngritele (mitte rahvahulgale):
"Kui keegi tahab käia minu järel, siis ta salaku oma mina ja
võtku oma rist ja järgnegu mulle! Sest kes iganes tahab päästa
oma elu (kr - hinge), kaotab selle,
aga kes iganes kaotab oma elu minu pärast, leiab selle."
Mis on peamised, esimesed sammud, kui tahad Jeesust järgida?
Mitte uuesti sündida. Uuestisünnist on saanud nagu loosung,
mis vabastab inimesed kristlikust vastutusest:
olen uuesti sündinud, mina muutuma ei pea!
Mind see ei veena.
Jeesus ütles, et kui tahad mind järgida, siis pead
enese salgama. Mis see tähendab?
Salgamine tähendab öelda "ei". Nii et kui tahad Jeesust järgida,
pead ütlema "ei" iseendale.
Teiseks pead võtma oma risti - Jumal ei sunni seda sulle peale,
Ta ei sundinud seda ka Jeesusele, Jeesus võttis ise oma risti.
Mis on sinu rist? Kaks definitsiooni:
1. Rist on koht, kus Jumala ja sinu tahe ristuvad;
2. Koht, kus sina sured.
See on sinu otsus, sa ei pea seda tegema,
kuid Jeesust järgida enne ei saa.
Kui tahad Teda järgida, pead enese salgama,
ütlema endale "ei" ja võtma oma risti - koha, kus sured.
Jumalal on kindel rist igaühe jaoks.
Olen kohanud mitmeid mehi, kes arvasid, et naine on nende rist.
Kui suudad oma naise üles tõsta ja maha panna, siis võib-olla küll.
Kuid rist on miski, mida ei pea kandma, see on sinu valik.
Kuid ilma selleta edasi minna ei saa.
Mis tähendab "ennast salgama" ehk kreeka keeles "oma hinge salgama"?
Piibli uurijad ütlevad, et hinge kolm funktsiooni on:
tahe, mõistus ja emotsioonid.
Tahe on see, mis ütleb: "ma tahan."
Mõistus ütleb: "ma mõtlen." Emotsioonid ütlevad: "ma tunnen."
Seega kui salgad enese, ütled: "Mitte see, mis mina tahan,
vaid Jumala tahe. Mitte see, mis mina mõtlen, vaid mis Jumal ütleb.
mitte see, mis mina tunnen, vaid kuidas Püha Vaim mind juhib."
Pead end kolmes valdkonnas salgama: mitte see, mis mina tahan,
mis mina mõtlen ja mis mina tunnen.
Kui oled seda teinud, siis saad hakata Jeesust järgima.
Pärast seda võid hakata ütlema Filiplastele 4:13:
"Ma suudan kõik tema läbi, kes teeb mind vägevaks."
Prince'i versioon ütleb: suudan kõik Tema läbi,
kes teeb mind seesmiselt väeliseks.
Ei ole võimalik saada sisemist väge, kui tegutsed enesest lähtuvalt.
Peame jätkama - kaks vabastust veel.
Järgmine on Galaatlastele 5:24
"Jeesuse Kristuse omad on
lihaliku loomuse risti löönud koos kirgede ja himudega."
Millest meid siin vabastatakse?
Meid vabastatakse lihalikust loomusest.
Peame välja selgitama, mis see on.
Lihalik ei tähenda füüsilist ihu, vaid see on loomus,
mille sa füüsilisse ihusse sündides said.
See on põhiolemuselt vastuhakkaja loomus -
sel on himud ja tunded, mis pole kooskõlas Jumala tahtega
ja Jumalale alistunud.
Jumala lahendus on ristilöömine.
Räägin veel natuke lihalikust loomusest.
Vaata seda veelkord Gl 5:24: "Jeesuse Kristuse omad
on lihaliku loomuse risti löönud.."
See pole konfessioon, vaid inimesed, kes kuuluvad Jumalale.
Need pole baptistid, nelipühilased, presbüterlased -
vaid need, kes on Kristuse omad. Mis neid teistest eristab?
Nad on lihaliku loomuse risti löönud.
1 Kr 15:23 leiame inimesed, kellele Jeesus järele tuleb.
Tahate teada, kes need on?
Need pole presbüterlased, baptistid ega nelipühilased
ega ka katoliiklased mitte.
Salmis 23 ütleb ülestõusmise kohta: "Aga igaüks oma järjekorras:
uudseviljana Kristus (Ta on juba üles tõusnud),
pärast seda Kristuse omad tema taastulekul."
Kelle järele Ta tuleb?
Kristuse omadele. Mis on nende tunnus Gl 5:24 järgi?
Nad on oma liha risti löönud. Kellele Jeesus järele tuleb?
Kristlastele, kes on oma lihaliku loomuse risti löönud.
Nüüd tead, mis on tingimuseks.
Kui soovite rohkem infot Derek Prince'i materjalide kohta UKs,
tellige DPM materjalide kataloog telefonil: +44 1462 492100
või külastage teenistuse kodulehte: www.dpmuk.org.